钦定古今图书集成/方舆汇编/职方典/第1241卷 > 形胜附
## 钦定古今图书集成/方舆汇编/职方典/第1241卷 > 形胜附

本府。〈衡阳县附郭。〉

郡之镇曰“南岳。” 岳发脉于岷山，由蜀入黔，南方之干也。自骑田岭入楚，蕴崇菀积，起而为衡岳。其势蜿蜒，从岣嵝峰走郡西郭，至花药山，委折而下，结为郡治。左对雁峰，右带湘水，蒸流回注，耒水汇之。东洲浮其前，石鼓蹲于侧。隔岸望之，形如偃月。虽非天险之邦，而萦纡逶迤，秀色巃嵸，亦寰中之佳丽者也。《衡山县》

后负巾紫，前俯湘江，左挹晓霞，右绾龙隐。东距瓯吴，西接交广。两水环潆，千峰叠拥。为永衡之北门，控潭鄂之上游。

耒阳县

南引郴、广，西接衡、沙，北带茶、攸，东连吉、赣。金紫峰冈峦秀特，表出南乡，曼衍五六十里，至县治之江。南为虎踞山，其北则马阜蟠结数十里，鹿岐峙其左，樟楻列其右，东西二湖，夹洲渟蓄，紫流青麓，蜿蜒奇丽。

东有环秀楼，壮镇江滨。四时登览，隔浦诸山，争妍竞秀，而“风帆沙鸟，烟云竹树，了然在目。观者伟之” ，斯《形胜》之大概也。

常宁县

湘江绕于西北，黄峒诸山列于西南，宜水从塔山流抱于邑西。石水潆洄于治后，二水相合，注于湘江，而兴泉、樟木两峰环拱，亦形势之佳者也。

安仁县

邑踞衡岳上游，溪清峡秀，广袤百有馀里。“凤冈东来，腾矗飞舞；熊峡南起，崒嵂伟岸。” 江行其中，左右襟带。凝望邑境，万山，有如玉立，亦形势之佳者也。

按《旧志》，安仁形势，为青蛟出洞。其地东自茶陵云阳山腾耸玉峰、笔架，迤逦而来，以达县治。熊峡峙其前，军山障其后，凤凰一岭翼其左，杨梅诸峰辅其右。江水自南环绕，西北状元、相公二洲夹岸。旁有小石数堆特起，若蛟龙之爪。此县治山水之胜也。

酃县

湖南居楚上流，逆溯至酃，固已托处天际。笔峰插云，桥岭亘地，其险四塞。虽东通吉、赣，上接宜、韶，皆一线鸟道，而俯瞰茶、攸，又如高屋之建瓴水。斜濑一渡，怒石齿齿，险于瞿塘象马，不利舟楫，殆古所云“山国” 者乎？

桂阳州

《韩文公语》：“地益高，山益峻，水清而益驶。”

欧阳文忠云：“山川秀丽。”

《旧志》：“四山环拱如重城，为湖南奧区。”

锁断湖南第一关，厄塞巩固，遥接五岭，山控三湘。“分九疑而大凑盘郁，汇岿舂而诸滩险折，丹峰插汉，紫嶂连云” ，信伟奇哉。

桂郡环绕山阿，四面拱匝，有如重城。西北延袤几百馀里，而东南稍缩，其地右舒而左蹙，五星相聚，形家伟之。堪舆家谓“鹿山木星，芙山火星，中阜土星，大凑金星，果岭水星。”

嘉禾县

四塞多峻岭，崇冈叠阜，壁削剑攒。岿水北流，鲁山东拥，石燕南岭，皆其山镇也。

临武县

唐文公《祭县尹文》：“山林之牢。”

《南齐志》：“唇齿荆区。”

宋罗榞《进土田记》“真淑之气。”

《潘正夫诗》：“岭开越峤。”

元，方大任《学田记》：“清淑权舆”

陈奎龙《韩张亭记》：“长江绕绿，群山拥翠。”

明，焦芳诗：《湖南尽头》。

《薛纲》诗：“秀连郴岭。”

罗洪先《舆图记》“山川险要。”

县治四塞层峦，望之葱郁，盖自衡岳而来也。跨湘江，走郴桂，盘回五百馀里，真淑之气于此焉。“穷诚楚表，厄塞离明之奧区也。”

蓝山县

宋刘晦之《学田记》：地界楚尾极南为外邑。石景立《游山》诗：“峰近九疑，地连五岭。”

宋景春撰。《朱文公记》。“楚、粤于是乎分山根水源之头自发。”

三蓝地远而僻，山纡冈复邻于两粤，据桂极南，控引蛮峒。前跨黄蘗，后扆蓝岭，左带大凑，右接九疑，其封疆之界，大概如此。若夫“凤冠朝揖，锦寨崔嵬，三峰绵亘，四水周遭” ，此则附邑之近者也。

隶、桂凡三邑，而山川之秀蓝得之为多。九疑、舜帝之遗址，濂溪、周子之馀波犹在焉，其大概如此。